C 465/142
HU
Az Európai Unió Hivatalos Lapja
2022.12.6.
2022. május 5., csütörtök
AG.
mivel az EU és közös biztonság- és védelempolitikai missziói dezinformációs kampányok tárgyát képezték, és sürgősen biztosítani kell számukra a hatékony stratégiai kommunikáció eszközeit; mivel a dezinformáció olyan mértéket ért el, hogy a francia hadsereget hamisan megvádolták azzal, hogy Mali Gossi térségében tömegy­ gyilkosságokat követett el, noha a bizonyítékok azt mutatják, hogy a gyaníthatóan a Wagner-csoporthoz tartozó mali és külföldi személyek felelősek a borzalmasan megszerkesztett, félrevezető koholmányért;
AH.
mivel a mali átmeneti hatóságok általi többszöri akadályoztatás következtében a nemzetközi szereplők arra a következtetésre jutottak, hogy a mali katonai szerepvállalásuk folytatásához szükséges feltételek már nem adottak;
AI. mivel afrikai partnereik kérésére az európai és nemzetközi szereplők megállapodtak abban, hogy folytatják a terrorizmus elleni közös fellépésüket a Száhel-övezetben, többek között Nigerben és a Guineai-öbölben, és politikai és katonai konzultációkat kezdtek velük azzal a céllal, hogy 2022 júniusáig meghatározzák e közös fellépés feltételeit;
AJ.
mivel a Száhel-övezet helyzete szorosan összefügg a Guineai-öbölben kialakult helyzettel; mivel a kalóztevékenység továbbra is biztonsági fenyegetést jelent a Guineai-öbölben; mivel a Tanács két évvel meghosszabbította a Guineai-öbölben a tengeri jelenlétek koordinálásával kapcsolatos koncepció végrehajtását;
1. határozottan elítéli a Nyugat-Afrikában és a Száhel-övezetben elkövetett erőszakot és a bekövetkezett haláleseteket, többek között a katonai műveletek keretében elkövetett visszaéléseket, és aggodalmát fejezi ki a Száhel-övezet növekvő instabilitása miatt, amely aláássa az érintett országok biztonságát és stabilitását, és mélyreható regionális és nemzetközi következményekkel jár; szolidaritását és részvétét fejezi ki a terrortámadások valamennyi áldozata családjának a régióban; megismétli, hogy határozottan támogatja Nyugat- és Száhel-Afrika népeit, valamint a békére, az emberi jogokra, a biztonságra, a stabilitásra, a gazdasági fejlődésre, valamint a társadalmi és demokratikus fejlődésre irányuló törekvéseiket; elismeréssel adózik a helyi és nemzetközi szereplők által a béke és a fejlődés régiószerte történő előmozdítása érdekében tett számos erőfeszítésnek; megállapítja, hogy a Száhel-övezet biztonsági helyzete továbbra is hatalmas kihívást jelent, sok polgári személy szenved a biztonság hiányától és vált terrortámadások áldozataivá;
2. hangsúlyozza, hogy a Nyugat-Afrika és a Száhel-övezet előtt álló kihívásokra adott átfogó válaszhoz össze kell hangolni a biztonsági, éghajlat-, fejlesztési és kereskedelmi politikákat;
3. mélységes aggodalmának ad hangot a demokrácia Száhel-övezetben fennálló helyzete és a régióban a közelmúltban elkövetett államcsínyek miatt; felszólítja az államcsínyek vezetőit, hogy egyértelműen határozzák meg, mikor ér véget a politikai átmeneti időszak, biztosítsák az alkotmányos rendhez, a jogállamisághoz és a polgári kormányzáshoz való gyors visszatérést, és segítsék elő az átlátható és inkluzív választások megszervezését;
4. ismételten és határozottan hangsúlyozza azon álláspontját, hogy az uniós szereplőkkel folytatott hosszú távú biztonsági és politikai együttműködéshez szükség van a demokráciához való visszatérés reális ütemtervére, beleértve az egyértelmű és mérhető mérföldköveket is; emlékeztet arra, hogy ilyen reális ütemterv hiányában kérdésessé válik bármiféle jövőbeli együttműködés az uniós szereplőkkel;
5. megjegyzi, hogy az államcsínyek aláássák a jogállamiság megerősítésére és a kormányzati intézkedések demokratikus legitimitásának biztosítására irányuló erőfeszítéseket; emlékeztet arra, hogy a valódi demokratikus átmenetnek és reformnak polgári vezetésűnek kell lennie, és lehetővé kell tennie a civil társadalmi szervezetek, a nők, a fiatalok és az ellenzéki pártok teljes körű és aktív részvételét; sürgeti a nyugat- és száhel-afrikai hatóságokat, hogy tartsák tiszteletben és védelmezzék a tömegtájékoztatás szabadságát, valamint a gyülekezés, az egyesülés és a véleménynyilvánítás szabadságát;
6. hangsúlyozza, hogy valódi, a civil társadalom valamennyi ágazatát bevonó nemzeti párbeszédre van szükség az egész régióban a demokráciára vonatkozó világos jövőkép felvázolásához, beleértve a különböző nem katonai és nem állami szereplők által közösen elfogadott és vállalt konkrét célkitűzéseket; felhívja a nemzetközi közösséget, hogy a közvetítői szerep felajánlásával segítse elő ezt a párbeszédet;
7. hangsúlyozza, hogy az egység a legjobb módja a régió előtt álló számos kihívás leküzdésének; ezért támogatja az AU által bejelentett intézkedéseket és az ECOWAS által a demokrácia és a jogállamiság védelme érdekében tett intézkedéseket;